Yhteisöjen tuomioistuimen määräys (neljäs jaosto) 24 päivänä huhtikuuta 1996. - Cassa nazionale di previdenza ed assistenza a favore degli avvocati e dei procuratori vastaan Euroopan unionin neuvosto. - Kumoamiskanne - Perustamissopimuksen 104 a artiklassa tarkoitetun erityisoikeuksia koskevan kiellon soveltamiseksi tarvittavien määritelmien täsmentämisestä annettu neuvoston asetus (EY) N:o 3604/93 - Tutkittavaksi ottaminen - Selvästi perusteeton valitus. - Asia C-87/95 P.



Oikeustapauskokoelma 1996 sivu I-02003



Tiivistelmä



Avainsanat

1 Muutoksenhaku - Perusteet - Yhteisöjen ensimmäisen oikeusasteen tuomioistuimessa esitettyjen perusteiden ja perusteluiden pelkkä toistaminen - Hylkääminen

(EY:n tuomioistuimen perussäännön 49 ja 51 artikla; yhteisöjen tuomioistuimen työjärjestyksen 112 artiklan 1 kohdan c alakohta)

2 Kumoamiskanne - Luonnolliset henkilöt tai oikeushenkilöt - Suoraan ja erikseen luonnollisia henkilöitä ja oikeushenkilöitä koskevat toimet - Asetus, jossa täsmennetään perustamissopimuksen 104 a artiklassa tarkoitetun kiellon soveltamiseksi tarvittavat määritelmät, joihin kuuluu "rahoituslaitosten" määritelmä

(EY:n perustamissopimuksen 104 a artikla, 173 artiklan neljäs kohta ja 189 artikla; neuvoston asetuksen (EY) N:o 3604/93 4 artiklan 2 kohdan viimeinen luetelmakohta)

Tiivistelmä

3 EY:n tuomioistuimen perussäännön 51 artiklan ja yhteisöjen tuomioistuimen työjärjestyksen 112 artiklan 1 kohdan c alakohdan mukaan valituksessa on esitettävä täsmällisellä tavalla sen tuomion kiistanalaiset kohdat, jonka kumoamista vaaditaan, sekä kumoamisen tueksi esitetyt oikeudelliset perusteet.

Sellainen valitus ei täytä tätä vaatimusta, jossa pelkästään kerrataan tai toistetaan jo yhteisöjen ensimmäisen oikeusasteen tuomioistuimessa esitetyt perusteet ja väitteet, mukaan lukien sellaiset perusteet ja väitteet, jotka on tehty ensimmäisen oikeusasteen tuomioistuimen nimenomaisesti hylkäämien seikkojen perusteella. Tällainen valitus merkitsee itse asiassa todellisuudessa sitä, että vaaditaan vain ensimmäisen oikeusasteen tuomioistuimessa nostetun kanteen käsittelyä uudelleen, mikä EY:n tuomioistuimen perussäännön 49 artiklan mukaan ei kuulu yhteisöjen tuomioistuimen toimivaltaan.

4 Jäsenvaltion sellaisen julkisoikeudellisen laitoksen, joka vastaa pakollisesta vakuutus- ja avustuskassatoiminnasta, perustamissopimuksen 104 a artiklassa tarkoitetun erityisoikeuksia koskevan kiellon soveltamiseksi tarvittavien määritelmien täsmentämisestä annetun asetuksen (EY) N:o 3604/93 kumoamista koskeva kanne on jätettävä tutkimatta; tämän asetuksen 4 artiklan 2 kohdan viimeisessä luetelmakohdassa määritellään "rahoituslaitosten" käsite, jonka mukaan "julkisen hallinnon alaan" kuuluvat laitokset eivät ole rahoituslaitoksia.

Itse asiassa tämä asetus ei ole perustamissopimuksen 189 artiklan mukainen päätös, koska yhtäältä asetuksessa säädetyt yleisin ja abstraktein sanamuodoin laadittuja määritelmiä, jotka tuottavat oikeusvaikutuksia vain yleisesti ja abstraktisesti määritellyille yrityksille ja toimielimille, on pidettävä luonteeltaan yleisinä ja normatiivisina. Koska toisaalta säädöksen normatiivinen luonne ei muutu, vaikka nämä oikeussubjektit, joihin asetusta sovelletaan, olisivat olleet yksilöitävissä asetuksen antamishetkellä, ottaen huomioon että säädöstä sovelletaan vain objektiivisiin oikeudellisiin tai tosiasiallisiin tilanteisiin.